
LUKU 1. Valehtelun maailmanmestari

Luukas

Istun parvekkeella juoden aamukahvia. Kello on vasta seitsemän. Syksyinen tuuli puhaltaa vasten kasvojani. Vedän raikasta ilmaa keuhkot täyteen ja puhallan ne ulos. Kääriydyin vilttiini paremmin. Ilma on reippaasti viilentynyt, mutta ei mua haittaa. Juuri nyt haluan vain nauttia tunteesta.

Katson kuinka aurinko nousee hitaasti maalaten taivaan väreihin. Tätä olen tehnyt joka ikinen aamu kolmen kuukauden ajan.

Herään kuudelta. Nousen ylös. Laitan kahvin tippumaan. Nappaan viltin. Haen kahvini. Menen parvekkeelle. Kääriydyn viltin sisälle palloksi. Tuijotan auringonnousua. Juon kahviani.

Siinä minun surullinen aamurutiinini. Samanlaisena se on pysynyt eikä mulla ole tarvetta alkaa sitä muuttamaan.

”Onko kaikki hyvin?” Äitini kysyy ovelta.

”On joo”, vastaan väläyttäen maailman feikeimmän hymyn, joka kuitenkin tuntuu menevän aina läpi.

Myös tämä samainen keskustelu on kuulunut aamuihin.

Päivät menevät ohi jatkuvassa sumussa. Jälleen kerran olen löytänyt itseni tilanteesta, että en saa mistään kiinni.

Vasta muutaman hassun kuukauden ajan olen ollut Helsingissä ja olen aivan loppu. Ei tämä suurkaupungissa eläminen ole nyt yhtään niin hienoa mitä kaikki kuvittelevat – tai mitä itsekin ajattelin.

En osannut kuvitella, että tämä voisi tuntua näin pahalta. Vuosi sitten, musta tuntui pahalta, koska sydämeni oli särkynyt Micken tekojen seurauksena. Nyt se ei kuitenkaan johdu siitä. Nyt se johtuu siitä, että jouduin jättämään elämänrakkauteni toistamiseen.

Alan olemaan hyvin vakuuttunut siitä, että Michael on elämäni rakkaus. En tiennyt, että uskoin edes sellaiseen hömppään, mutta pakkohan mun nyt on. Ei musta varmasti muuten tuntuisi näin hiton pahalta.

Otan mukini pöydältä ja olen juomassa siitä, kunnes huomaan kahvin olevan jo loppu. Huokaisen syvään nousten samalla ylös. Otan vaivalloisesti viltin toiseen käteeni ja alan raahautumaan takaisin sisälle.

Sisältä löydän äitini keittiön pöydän äärestä juomassa kahviaan ja lukemassa uutisia. Tuskin siellä mitään ihmeellistä on. Hän voisi joskus lukea jostain naistenlehdestä, kuinka päästä sydänsuruista eroon.

”Vienkö sut tänään kouluun?” Kuulen äitini kysyvän.

”Ei tarvitse. Menen mielelläni metrolla”, vastaan hymyillen. Äitini tuijottaa mua hetken mietteliäänä. Ihan kuin hän yrittäisi saada jotain selkoa ajatuksistani. Hän on ennen aina osannut lukea mua ja huomannut aina, jos valehtelen. Nykyään olen vain valehtelun maailmanmestari, joten se on mahdoton homma hänellekin.

Lopulta äiti kuitenkin tyytyy nyökkäämään päätään ja ilmoittaa lähtevänsä töihin. Hän tunkee kengät jalkaansa, takin päällensä, jonka jälkeen hän tulee vielä pikaisesti halaamaan minua ja antaa pusun päälaelle. Hymyilen hänelle hellästi takaisin, vaikka todellisuudessa mietin joko hän lähtisi sinne hemmetin töihin, että voisin olla rauhassa?

En todellakaan ole mihinkään kouluun menossa. Mua ei huvita yhtään eikä oikeastaan voisi vähempää kiinnostaa. Tämän muutaman kuukauden aikana olen käynyt koulussa vain kaksi kertaa ja silloinkin kävin vain näyttämässä naamaani. En muista meninkö edes oikeasti yhdellekään tunnille. Muistan vain hämärästi, miten astuin koulun ovista sisään.

Luulin kesällä, että ainoa oikea vaihtoehto on lähteä Kaislamäeltä Helsinkiin, koska opiskeluni on täällä. En tiedä miksi ajattelin sen olevan ainoa ja parhain vaihtoehto. Eihän opintoni ole muutenkaan sujunut yli vuoteen. Tiedostan kyllä viimeisen lukiovuoteni. En kuitenkaan voi olla mitenkään varma pääsenkö koko lukiota vielä edes läpi kaikkien poissaolojen ja tekemättömien tehtävien takia.

Alan koko ajan olemaan aina vain enemmän ja enemmän sitä mieltä, että oli suuri virhe lähteä Kaislamäeltä ja jättää Michael sinne. Olisinhan hyvin voinut ottaa pojan mukaani tänne niin kuin hän oli alun perinkin suunnitellut. Minä vain vastustelin, kun ajattelin ettei se missään tapauksessa toimisi.

Toisaalta onhan siinä aina se mahdollisuus, ettei se olisi oikeasti toiminut. Vaikka meillä oli Michaelin kanssa kivaa ja mulla oli hänen kanssaan turvallinen olo, ei meitä silti välttämättä ole tarkoitettu yhteen loppuelämäksi. Kuka sen tietää olisiko hän ollut juuri se oikea.

Ehkä tämä tuntuu pahalta vain sen takia, että Michael oli ensimmäinen kunnon poikaystäväni ja koimme niin paljon hyvää ja pahaa yhdessä.

Mun on pakko kerätä itseni tästä säälittävästä kuplasta ja palata todellisuuteen. Minä ja Michael ollaan erottu eikä ole enää mitään meitä.

Mun on pakko jatkaa elämää ilman häntä.




LUKU 2. Usko tulevaan

Luukas

Tuijotan suoraan edessäni tönöttävää koulua. Mua ei edelleenkään yhtään huvittaisi mennä tuonne, mutta mun on pakko. En pysty jatkamaan elämääni muuten. Ei siitä ole mitään hyötyä, että masennun yksin kotonani ja pysyn kiinni menneessä ajassa.

Sitä paitsi, jos joskus haluan valmistua lukiosta niin siellä olisi hyvin oleellista myös käydä.

Ensimmäinen askel on aina vaikein, sen tiedän. Kyllä mä pystyn tähän.

Vartin paikoillaan seisominen jälkeen, otan ensimmäisen onnettoman askeleen. Ei herranjestas, en voi näyttää näin hiton luuserilta. Pudistan päätäni ja lähden harppomaan itsevarmemmin askelin kohti lukion ovia.

Jostain syystä ulko-ovi avautuu toimestani varsin dramaattisesti kolahtaen seinään. Tietenkin se pitää todella kovan äänen ja minä saan kaikkien katseet itseeni. Huomaan kuinka hetken kaikki tuijottaa mua, ja sen jälkeen he alkavat kuiskimaan keskenään. Tämä on kuin jostain huonosta elokuvasta.

Vaikka luulisi, että suurkaupungin lukiossa kaikki ei tietäisi kaikkia niin silti vain tietää ja tuntee. Täällä myös juorut aina leviävät kulovalkean tavoin ja yhtäkkiä yksityisasioista tietää koko Helsinki.

En luokittelisi itseäni mitenkään suosituksi koulussa, mutta kun aloitin vuoden ennen muita, sain täällä aika nopeasti kavereita. Luulen, että se johtuu siitä, että olin muutenkin persoonallisuudeltani sellainen kaikkien kaveri. Lukion ensimmäisenä vuonna autoin aina kaikkia ja hengasin vuorotellen vähän kaikkien kanssa. Kaikki pitivät taiteestani, maalauksistani, tanssista ja teatteriharrastuksestani. Olin aina iloinen auringonpaiste.

Miten yksi tai oikeastaan nyt kaksi kesää Kaislamäellä voikaan muuttaa ihmistä näin paljon.

Nykyään en hirveästi postaile mitään Instagramiin, mutta tiedän, että nämä ”lukiokaverini” ovat nähneet paljon kuvia Kaislamäeltä: musta ja Mickestä ja mitä kaikkea kivaa teimme kahden kesän ajan. He ovat nähneet ne kaikki hyvät puolet mitä postailin ainakin Instagramin tarinaan. Instagramini on yksityinen, joten ei ole ollut pelkoa, että niitä olisi koskaan ketään Kaislamäkiläinen nähnyt. Eikä yhdessäkään kuvassa kyllä tainnut näkyä Michaelin naamaa. Vain osa hänestä.

”No voi herranjestas, ottakaa nyt vielä kuva todisteeksi, että olen ollut täällä!” Kiljahdan, kun havahdun viimein ajatuksistani ja huomaan edelleen kaikkien kuiskivan keskenään tuijottaen samalla mua.

Huomaan kuinka osa pelästyy äänenkorotuksestani. Eivät he ole tottuneet siihen, kun eivät varmaan ole koskaan edes kuulleet sitä. Hyvinkin nopeasti ihmiset kääntävät katseensa pois. Huokaisen helpotuksesta ja jatkan matkaani aulasta kohti opinto-ohjaajan toimistoa.

Huone 431, opinto-ohjaaja Merja Salminen. Koputan reippaasti oveen ja odotan, että joku tulisi avaamaan sen. Kuulen etäisesti vaimean huudon sisään. Mitä turhaa avata ovea itse. Täytyisi sentään nousta pois koneen ääreltä.

Avaan oven ja näen Merjan tietokoneen äärellä naputtelemassa jotain. ”Ihan pieni hetki”, hän mutisee keskittyneenä katsomatta minua ollenkaan.

Laitan oven kiinni ja jään seisomaan kiusaantuneena paikoilleni. Pitäisikö minun mennä jo istumaan vai odottaa, että hän on valmis hommansa kanssa ja pyytää minua itse istumaan?

”Noniin, miten voisin auttaa?” Merja kysyy. Siinä vaiheessa hän nostaa katseensa, joka kummallisesti sitten lukittuu muhun.

”Luukas! Voi miten ihana nähdä sua!” Merja sanoo lopulta innoissaan ja nousee samalla tuoliltaan ylös. Hän kävelee mua kohti ja kysyy: ”Saanko mä halata sua?” En kuitenkaan saa edes vastata kysymykseen ennen kuin hän jo kietoo kätensä ympärilleni ja vetää halaukseen. Itse vain seison paikallani tekemättä mitään. Tässä ei periaatteessa olisi muuten mitään outoa, sillä olen halannut Merjaa monta kertaa lukion ensimmäisenä vuonna, sillä hänestä oli silloin kova apu unelmieni saavuttamisen kanssa, mutta nyt kaikki on muuttunut. Mikään ei ole enää niin kuin ennen enkä myöskään enää randomisti halaa opettajiani.

Kiusallisen ja pitkän tuntuisen ajan jälkeen hän päästää vihdoin minusta irti ja menee takaisin omalle tuolilleen istumaan. Merja viittoo mua istumaan alas. Lysähdän tuolille tuijottaen kenkiäni.

”No, Luukas? Mitä sulle kuuluu? Miten voin auttaa?” Merja kysyy lempeästi.

”En mä oikein tiedä”, vastaan hiljaa hermostuneena. Hetki vielä kuvittelin olevani todella itsevarma tänne tullessani ja nyt olenkin ihan sanaton.

”Et tiedä mitä sulle kuuluu vai et tiedä miten voisin auttaa?” Merja kysyy.

”Mulle kuuluu ihan hyvää, kai. Haluaisin saada opinnot etenemään, että voisin valmistua ensi keväänä niin kuin oli tarkoitus. Onkohan se vielä mahdollista?” Kysyn hiljaa.

”Miten sun maalaaminen? Tai tanssiminen?”

”No ei tää syksy ole lähtenyt käyntiin ihan sillä tavalla kuin olin kuvitellut. Molemmat on jäänyt aika vähälle… Samoin teatteri”, mutisen.

”Sulla on aika paljon poissaoloja jo tältä syksyltä”, Merja toteaa. Nostan katseeni jaloistani ja huomaan hänen katsovan koneeltaan jotain. Oletan Wilmaani.

”Mä näen sinussa niin paljon potentiaalia. Sä olit niin iloinen ja ahkera sun ensimmäisenä vuonna. Tiedän, että sulla on ollut tässä hieman vaikeaa jonkun ajan. En kuitenkaan haluaisi, että vaikea ajanjakso vaikuttaa sun tulevaisuuteen joten…”

”Joten…?” Kysyn hieman peloissani.

”Mä uskon, että saadaan sut valmistumaan suunnitelmien mukaisesti ensi keväänä, jos sä pystyt sitoutumaan kouluun taas. Mieluusti enemmän läsnäoloja kuin poissaoloja”, Merja vastaa hymyillen.

Yllätyksekseni huomaan hymyn hiipivän suupielilleni. Nyökkään innoissani hänelle.

”Ihana nähdä sut taas hymyilevän! Tehdään nyt niin, että sä menet lukujärjestyksen mukaisesti seuraavalle tunnille ja minä voin selvittää miten saisit korvattua syksyn poissaoloja. Voin laittaa sulle sitten viestiä niistä”, Merja kertoo.

Siinä vaiheessa mun on pakko nousta tuoliltani ylös ja suorastaan hypätä halaamaan häntä. Olen niin iloinen, että juuri Merja on opinto-ohjaajani. Hän on niin ymmärtäväinen ja yrittää oikeasti auttaa opiskelijoita parhaansa mukaan.

Tajuan, että ensimmäistä kertaa syksyn aikana olen oikeasti iloinen ja uskon tulevaan.




LUKU 3. Pelottavan tuttu kosketus

Luukas

Kuulokkeistani pauhaa musiikki. Tanssin pitkin Helsingin katuja kuin olisin jossain musiikkivideossa. Olin pitkästä aikaa tanssitunnilla koulussa ja tuntui kuin olisin vihdoin oikeasti elossa. Tunsin pitkästä aikaa olevani onnellinen ja nautin tanssimisesta. Löysin sitä samaa tunnetta kuin ennenkin.

Huomaan ihmisten kaduilla tuijottavan mua tuomitsevasti ja vähän halveksien, mutta nyt en välitä. Hymyilen heille takaisin ja jatkan iloista tanssimista ja hyppimistäni samalla, kun jatkan matkaani kohti metroasemaa.

Pyörähdän ympäri, mutta kun olen kääntymässä takaisin, kaadunkin maahan. Tajuan, että olen törmännyt vahingossa johonkin. Ehkä hieman noloa, mutta en ole aikaisemminkaan nolostunut kovin helpolla. Minun täytyy vain yrittää uudestaan löytää se Luukas, joka olin aikaisemmin.

Joku ojentaa kätensä ja tartun siihen epäröimättä. Käsi kuitenkin kuuluu varmaan sille keheen törmäsin.

Mun ei tarvitse itse tehdä melkein mitään sen eteen, että nousisin ylös. Vahva henkilö nostaa mut vaivatta ylös.

Pyyhin housujani hiekasta, jota sattui olemaan asfaltilla ennen kuin ehdin edes katsomaan henkilö päinkään.

”Are you okay?” Kuulen epäilyttävän tutun äänen. En tunne montaa, jotka puhuisivat pääsääntöisesti englantia. Tai voisihan tuo olla joku tuntematonkin, mutta ääni kuulostaa todella tutulta.

Kun nostan katseeni, en voi reaktiolleni mitään. Tuntuu kuin leukani tippuisi maahan saakka ja silmäni pullahtaisi ulos.

”BRYAN?!” Kysyn järkyttyneenä.

”Luukas? Is that really you?” Bryan kysyy ihan yhtä järkyttyneenä. Hän alkaa katsomaan ympärilleen hätääntyneenä.

”Öh, joo”, mutisen takaisin. En kuvitellut näkeväni näin nopeasti ketään Kaislamäkiläistä. Eihän siitä ole kuin kolme kuukautta, kun näimme viimeksi. En ollut edes päättänyt menisinkö ensi kesänä enää Kaislamäelle, joten ajattelin etten näkisi ketään heistä välttämättä enää ikinä. Olin oikeastaan jo varautunut siihen. Ajattelin, että sattuisi vähemmän ja pääsisin nopeammin kaikesta yli, kun lopettaisin jälleen kaiken yhteydenpidon.

”How are you? Tai siis eihän siitä ole kuin kolme kuukautta, kun lähdit vai?” Bryan kysyy. Huomaan hänen edelleen vilkuilevan koko ajan olkansa yli kuin etsien jotain.

”Siis oletko sä hukannut jotain vai mitä sä koko ajan vilkuilet?” Kysyn sivuuttaen kokonaan hänen kysymyksensä.

”Siis, en mä hukannut mitään. Mietin vain mihin olinkaan menossa”, Bryan vastaa nyt levottomasti liikahdellen puolelta toiselle. ”No nyt sä vaan valehtelet”, vastaan naurahtaen. Vietimme sen verran paljon aikaa Kaislamäellä, että kyllä tiedän, kun Bryan valehtelee.

Hän vain naurahtaa hermostuneena. Miten hänestä ei nyt saa mitään irti? En mä mikään ihan idiootti ole, luulisi Bryanin sen tietävän. Yhtäkkiä huomaan hänen menevän entistä enemmän paniikkiin ja mulla alkaa olemaan sellainen olo, että olisi aikani lähteä pois. Hän vaikuttaa vain nyt ihan sekopäältä. Bryan katsoo olkani yli taakseni ja koittaa päällään viittoa jotain omituista.

”Bryan! Täällähän sä olet! Mä vihdoin löysin sen suunnan mihin

